கேள்வி: எச்சவுறுப்புகள் - பாலூட்டி பற்றி நீங்கள் என்ன அறிந்துள்ளீர்கள்?
பதில்: நிலத்தில் வாழும் பாலூட்டிகளுக்கு, உடம்பில் மயிர்ப்போர்வையுண்டு. ஆனால் நீர்வாழ் பாலூட்டிகளில், முக்கியமாகக் கடல் வாழ் பாலூட்டிகளுக்கு மயிர்ப் போர்வை யில்லாதிருக்கின்றன. எடுத்துக்காட்டாக, திமிங்கிலம், கடற்பன்றி, கடற்பசு முதலியவற்றிற்கு உதடுகளின் பக்கத்திலுள்ள தடித்த உரோமங்களைத் தவிர வேறு மயிர்ப் போர்வையில்லை. ஆனாலும் திமிங்கிலத்தில் சிறு குட்டிகளுக்குச் சில சமயங்களில், நிலப்பாலூட்டிகளில் இருப்பது போல் அடர்த்தியான மயிர்ப்போர்வை காணப்படுவதாகக் குக்கெந்தால் (Kukenthal) என்னும் அறிஞர் கூறுகிறார். மேலும், மேற்கூறிய விலங்குகளின் முன்கால்கள் துடுப்புப்போல் மாறியிருக்கின்றன. திமிங்கிலத்தில் பின்கால்கள் இருக்கவேண்டிய இடத்தில் சில சிறு எலும்புகள் தசைக்குள் மறைந்திருக்கின்றன. அவைகளே தேய்ந்து வந்து எஞ்சியிருக்கும் இடுப்பெலும்பும் தொடையெலும்பும் முன்கால் எலும்பும் ஆகும். ஆகவே மேற்கூறிய எச்சவுறுப்புக்களாகிய உரோமம், சிறிய எலும்புகளிலிருந்து இக்கடல்வாழ் பாலூட்டிகள், நிலம்வாழ் பாலூட்டிகளிலிருந்து தோன்றியிருக்க வேண்டுமென்றும், நீர் வாழ்க்கையிலீடுபட்டமையால் உரோமமும் பின்கால்களும் தேவையில்லாமற் போய் அவை சிறுத்துவிட்டன வென்றும் பரிணாமவியல் அறிஞர் எண்ணுகிறார்கள்.